แนวโน้มดัชนีเช้าแกว่งแคบคล้ายภูมิภาค
นักวิเคราะห์ฯคาดตลาดหุ้นไทยเช้านี้แกว่งแคบคล้ายตลาดภูมิภาคที่เช้านี้บวก-ลบคละกันไม่มากไม่ถึง 0.5% เป็นลักษณะไร้ทิศทาง คลายวิตกปัญหาหนี้ในยุโรปชั่วคราว
10 มิ.ย. 2553

นักวิเคราะห์ฯคาดตลาดหุ้นไทยเช้านี้แกว่งแคบคล้ายตลาดภูมิภาคที่เช้านี้บวก-ลบคละกันไม่มากไม่ถึง 0.5% เป็นลักษณะไร้ทิศทาง คลายวิตกปัญหาหนี้ในยุโรปชั่วคราว
นายอภิชาติ ผู้บรรเจิดกุล นักวิเคราะห์ สำนักวิจัย บล.ทิสโก้ กล่าวว่า ตลาดหุ้นไทยเช้านี้คาดว่าจะแกว่งตัวในกรอบแคบ คล้ายกับตลาดหุ้นอื่นในภูมิภาคเอเชียที่เช้านี้บวก-ลบคละกันไม่มากไม่ถึง 0.5% เป็นลักษณะไร้ทิศทาง ซึ่งความเคลื่อนไหวของตลาดบ้านเราคงไม่ต่างกับ 2-3 วันที่ผ่านมา โดยให้แนวต้านหลักไว้ที่ 770 จุด แนวรับ 755 จุด
ทั้งนี้ ปัจจัยภายนอกประเทศดูจะคลายวิตกในเรื่องปัญหาหนี้สินในแถบยุโรปไปชั่วคราว แต่ก็ต้องจับตาเพราะเป็นความเสี่ยงของตลาดฯ เนื่องจากการส่งออกของจีนดีขึ้นในเดือนพ.ค.ทำให้มีการเก็งกำไรสินทรัพย์เสี่ยงในช่วงสั้น และเช้านี้ราคาน้ำมันก็ปรับตัวขึ้นมา 
ส่วนปัจจัยในประเทศเรื่องการเมือง ก็รอดูแผนการปรองดองในตัวรายละเอียดที่จะออกมา อีกทั้งเรื่องที่อาจจะมีการยกเลิกพ.ร.ก.ฉุกเฉินฯ ก่อนกำหนด อาจจะทำให้มีความเสี่ยงในช่วงปลายเดือนนี้ได้ ต้องจับตาให้ดี รวมทั้งจะต้องจับตาดูเรื่องคดียุบพรรคประชาธิปัตย์ที่น่าจะมีผลออกมาใน 1-2 เดือนนี้ด้วย